részlet

Athenaeum

Copyright © Lőrincz Andrea, Nagy Ádám, 2022

Minden jog fenntartva.

Az útvonalakat ellenőrizte: Veszprémi Attila és Pompor Zoltán

A könyv megjelenését a Nemzeti Kulturális Alap támogatta.

Kiadta az Athenaeum Kiadó,
az 1795-ben alapított Magyar Könyvkiadók
és Könyvterjesztők Egyesülésének tagja.
1086 Budapest, Dankó u. 4–8.
www.athenaeum.hu
www.facebook.com/athenaeumkiado

ISBN 978 963 543 258 5
ISSN 2939-5941

Felelős kiadó: Dian Viktória
Felelős szerkesztő: Besze Barbara
Szerkesztette: Pompor Zoltán
Műszaki vezető: Dubecz Adrienn
Borító: Földi Andrea

Elektronikus változat
eKönyv Magyarország Kft.
www.ekonyv.hu
Készítette: Ambrose Montanus

Kedves Olvasó!

Ez a lapozgatós kalandkönyv Madách Imre Az ember tragédiája című ikonikus színművének újragondolása. Ádám szerepébe lépve Te alakítod a történetet, és küzdhetsz saját magad és az emberiség jövőjéért. Döntéseid eredménye, hogy a történet végén elnyered-e Évának, a sokféle alakban feltűnő végzeted asszonyának kezét, hogy milyen társadalmat formálsz, és hogy sikerül-e megmentened az emberiség bölcsőjét, a földet. Lucifer szerepét is némiképp újraértelmeztük: nálunk az Úr égi parancsa arról szól, hogy járj végig az emberi történelmen, hátha tanulsz belőle, Lucifer pedig arra próbál rábírni, hogy „szállj ki” a sztoriból, és állapodj meg az adott korban, vagy add fel a küzdelmet. Mindezt az emberért, az emberiségért folytatott harc részeként teszik, amelyet egy fogadással alapoznak meg.

A cselekmény hasonlatos is, és nem is a madáchi tragédiához. Könyvünk ugyanis nem csak a madáchi históriát meséli újra, így nem sodródsz csupán a történelemmel, hanem állandóan választhatsz, sőt választanod kell. Fontos különbség az is, hogy nálunk Ádám és Éva nem álomba merülnek, amelyből majd a történet végén felébrednek, hanem valóságosan végigjárják a számukra (jelentős részben általad) kijelölt utat.

Bár a szövegben rímbe szedett párbeszédek, makámák – egyfajta drámai beszédként – szerepelnek, és ezek szándékaink szerint utalnak is az eredeti mű verses mivoltára, munkánk semmiképp sem akarja Madách színművének verselését utánozni.

Esetleg fontold meg a következőket is:

- Azt, hogy a történet miként alakul, erősen meghatározza kíváncsiságod, együttműködési vagy versengő szándékod, s megannyi más jellemvonásod. Sőt, a döntéseid meghatározzák más szereplők reakcióit is. Persze érhetnek meglepetések, az elhatározásaid akár vezethetnek olyan következményekhez is, amelyek nem feltétlen találkoznak az elképzeléseiddel. Mindazonáltal járd nyugodtan a saját utad, ha pedig szünetet akarsz tartani, azt az új szín elkezdése előtt érdemes és adott esetben ide is tudsz biztonsággal visszalépni.

- A kötetben szövegelemek közt lapozgatva haladhatsz a történetben; az eligazodást pedig nem az oldalszámok, hanem az elemek számai segítik, 1-től 444-ig. Amikor választanod kell, jelöljük, hogy melyik elemhez kell lapoznod azért, hogy a történetet a döntésed szerint folytathasd. A játékot az 1. elemnél kezdd!

- A drámából ismert helyszínek mellett (Egyiptom, Athén, Róma, Bizánc, Prága, Párizs, London) újakkal is találkozhatsz (New York, Berlin, Budapest, illetve Peking, Mars, szemétsziget, Bécs), hiszen Madách ideje óta sok minden történt. Próbálj meg eljutni minél több helyszínre!

- Miután bizonyos elhatározások a későbbiekben, az újabb útválasztásoknál számítani fognak, döntéseid feljegyzésére a kötet végén, az Útinaplóban lehetőséget biztosítunk.

- Majd tucatnyi helyszínen különböző kalandokat, élethelyzeteket, dilemmákat megélve – a bolygóval, a társadalommal és Évával kapcsolatos elhatározásaidon keresztül – kerülsz a négy zárószín valamelyikébe: ezek már a mi jelenünk és közeljövőnk színhelyei, egyik sem szerepelt Madách művében, de mindben az ő jövő-, illetve édenvíziói elevenednek meg, így a madáchi mű ismerete ártani biztosan nem fog.

Irigykedve gondolunk arra, hogy e történet – ellentétben valamennyiünk életével – bármikor újrakezdhető.

Kalandra fel!

A szerzők

Történetünk
-- és az emberi teremtés --
kezdetén

Befejeződött – hát ismét – a teremtés. A három, munkában megfáradt arkangyal – Mihály, Rafael és Gábriel – kórusban dicsérik az Urat, míg Lucifer, a negyedik, elégedetlen a kreációval. Szerinte az ember porból és sárból összegyúrt salak, s alig feljebb való az állatnál. Értelme csekély, érzelmei egysíkúak, s szabad akarattal is csak színleg rendelkezik.

Gőgösségéért az Úr az Éden porába utasítja őt tiltott almákat őrizni – ám Lucifer üzletet ajánl, bizonyítandó, hogy a teremtés hibás. Az üzlet a következő: ha az Úr az első emberpárt, Ádámot és Évát az Édenből elűzné, s onnantól azok saját sorsuk szabad alakítói lehetnének, akkor éljék meg ezt a sorsot az emberi történelem eddigi korszakain át. Ez esetben vagy eljutnak az emberiség messzi jövőjébe, amely úgy alakul, ahogy ők és embertársaik formálták azt (egymást, a társadalmat és a bolygót illetően is), vagy valamelyik korban megállapodnak, s abbahagyják az utazást.

Az Úr elfogadja a kihívást: azt szeretné, hogy az ember küzdjön meg az előálló helyzetekkel, ragadja meg a megnyíló lehetőségeket (és bízva bízzon őbenne), Lucifernek pedig a harcot nem vállaló, sorsát elfogadó, némiképp cinikus ember „megteremtése” a célja.

Fogadást kötnek hát. Lucifer Ádám „tanácsadójaként” járja majd végig az utat – néha meglátásaival, javaslataival próbálva befolyásolni őt, néha csak a háttérben meghúzódva. Arkangyali hatalmával nem élhet, az ember szabad akaratát nem bírálhatja felül. Ha Ádám eljut az emberi történelem ilyen vagy olyan végkifejletéig, azok egyikében kell élnie – ez esetben az Úr bizonyítja előrelátását. Viszont ha menet közben megállapodik valahol, s ott marad – nem jutva el a méltó végig –, Lucifer arat diadalt, megkaparintva az embert.

Tartalom

Kedves Olvasó!

Égi megbízás – Az ember tragédiája

Útinapló

Szószedet

Zárszó

Forgalmazza:
eKönyv Magyarország Kft.
www.ekonyv.hu

Felhasznált betűtípusok
Cabin Sketch – SIL Open Font License
FFF Tusj – Magnus Cederholm License
Lora – SIL Open Font License
Noto Serif – Apache License 2.0